
Urechilă cel fricos

Amu, cică a fost odată un iepuraș foarte fricos, cum sunt toți iepurașii, pe care îl chema Urechilă.

Uite că, într-o zi, iepurașul nostru căuta prin pădure de- ale gurii. Deodată, se trezi lovit de un obiect strălucitor drept în vârful capului. Sperios cum era, sări repede în tufiș să se ascundă. De acolo, privi în sus, zicând: ” Nu cumva cade cerul?”. Evident că nu era asta cauza, era doar vrăjitoarea pădurii, care zbura în treaba ei încălecată pe o mătură. „Dar atunci ce m-a lovit ?” se întrebă iepurașul, ieșind din ascunziș.

Cercetând atent prin iarbă, găsi o brățară strălucitoare. ”Sigur a pierdut-o vrăjitoarea, ar fi bine s-o restitui.” se gândi Urechilă și porni la drum. Toată pădurea știa că vrăjitoarea are un suflet bun și iepurașul avea toate șansele să primească drept mulțumire un morcov delicios.

Astfel, cu gândul la o salată proaspătă de morcovi, micul nostrum erou ajunse la casa vrăjitoarei. Mare i-a fost bucuria acesteia când și-a văzut brățara îndrăgită. De bucurie, își schimbă înfățișarea, chiar și părul negru deveni roșcat, iar fața i se lumină.

-  Mulțumesc, Urechilă, zise fericită vrăjitoarea, iar drept răsplată îți voi îndeplini trei dorințe.

- Grozav, strigă bucuros iepurașul, îmi doresc să fiu vulpe!


-  Sigur? Întrebă mirată vrăjitoarea.

-  Da, vulpile nu se tem de nimeni și de nimic, vreau să fiu vulpe.

-  Cum dorești, zise vrăjitoarea, și îl transformă în vulpe. Încântat nevoie mare, Urechilă, care acum era vulpe, fugi în pădure, dar a doua zi reveni la vrăjitoare.

